Dosar penal pentru vânătoarea de la Balc

Tradiționala vânătoare organizată la Balc de omul de afaceri Ion Țiriac a început sâmbătă, când a avut loc și un incident.

Purtătorul de cuvânt al Poliției Județene Bihor, Alina Dinu, a declarat, duminică, pentru corespondentul MEDIAFAX, că polițiștii au deschis un dosar penal în urma unei sesizări făcute de un bărbat din Brașov în legătură cu vânătoarea de pe domeniul privat de la Balc.

„În cursul zilei de ieri (sâmbătă – n.r.), un bărbat din județul Brașov a depus o plângere penală la Poliția Marghita. A sesizat lucruri despre felul în care sunt tratate animalele. Polițiștii au deschis dosar penal și au fost la fața locului să constate cele sesizate, conform procedurilor”, a declarat Alina Dinu.

Potrivit sursei citate, același bărbat care a făcut sesizarea la Poliția Marghita a sunat și la numărul de urgențe 112 pentru a depune plângere.

Întrucât domeniul de la Balc este privat, vânătoarea de acolo nu se supune Legii vânătorii, a precizat sursa citată.

La vânătoarea din acest an participă, potrivit presei locale, prințul Dimitrie Sturdza, Wolfgang Porsche – proprietarul companiei germane producătoare de autoturisme de lux cu același nume, creatorul de modă italian Stefano Ricci, Klaus Mangold – fost președinte al grupului Chrysler-Daimler, Peter Rau – fost expert financiar Philip Morris și Porsche, Alfred Baumhauer – fabricant Cartier, Rudolf Streicher – fost ministru în mai multe guverne ale Austriei și șef al Partidului Socialist de la Viena, industriașii Wolfram Zoller, Siegfried Wolf, Alexander Pappas și Rafael Malo, bancherul austriac Erich Hampel, politicianul ucrainean Nestor Shuyfrych, omul de afaceri covăsnean Arpad Sarkany, Sorin Florea – fost șef al Gărzii Financiare București, Sandu Georgescu – patronul uneia dintre firmele care a implementat sistemul EADS.

Vânătoarea este programată să se încheie duminică.

Partidele de vânătoare de la Balc au devenit cunoscute în 2005, când au fost împușcați 185 de mistreți, dintre care 23 de către fostul premier Adrian Năstase.

Domeniul de la Balc se întinde pe 150 de hectare din comuna bihoreană cu același nume.